Landene i Centralamerika og Andeslandene er blevet højt specialiseret i eksport af produkter fra sektor V (træer, planter og afskårne blomster) i Fællesskabets ordning med generelle toldpræferencer og navnlig den »særskilte ordning for at bekæmpelse af produktion og salg af narkotika (narkotikaordning)«. Som følge heraf, og i overensstemmelse med EU's bestemmelser om ordningen med generelle toldpræferencer, foreslås det, at lande som Costa Rica og Colombia holdes uden for præferencerne for denne sektor.

Narkotikaordningen har til formål at støtte de begunstigede lande i deres kamp mod ulovlig produktion ved at give dem mulighed for at eksportere erstatningsafgrøder. Dette kan også fremme en mere holdbar udvikling i disse lande ved en forbedring af miljøbeskyttelsen og respekten for grundlæggende sociale rettigheder.

Kommissionen overvåger de begunstigede landes anstrengelser for at bekæmpe narkotikaproduktionen og narkotikahandelen. Endvidere er den blevet anmodet om at evaluere udviklingen på det sociale område i hvert enkelt land, navnlig iagttagelsen og fremme af grundlæggende arbejdsnormer, og miljøpolitikken. Kommissionen underretter hvert begunstiget land om sin evaluering og anmoder om dets kommentar. Den vil ligeledes tage resultatet heraf i betragtning ved udarbejdelsen af retningslinjerne for et skema med generelle toldpræferencer for perioden 2005-2014. Gennem narkotikaordningen opstår der derved en dialog med de begunstigede lande, hvilket giver EU mulighed for at understrege betydningen af en bæredygtig udvikling og respekten for de gældende principper.

I denne sammenhæng vil det først ved udløbet af den nuværende toldpræferenceforordning (dvs. den 31. december 2004) være muligt at foretage en komplet evaluering af de fremskridt, der er gjort i disse lande med hensyn til beskyttelsen af arbejdsnormer, navnlig i sektorer som blomsterindustrien.

Hvad angår bilaterale aftaler, foreslår Kommissionen i sin meddelelse »Fremme af grundlæggende arbejdstagerrettigheder og forbedring af de sociale styringssystemer i en globaliseret økonomi« (1) indføjelse af grundlæggende arbejdsnormer som et væsentligt element, hvilket er i overensstemmelse med initiativet i partnerskabsaftalen mellem EU og AVS-landene (Cotonou-aftalen). Således indeholder aftalen mellem Den Europæiske Union og Chile, der blev undertegnet i november 2002, et særligt afsnit (del V) om samarbejde på det sociale område. Sidstnævnte aftale fremhæver foranstaltninger til fremme af grundlæggende arbejdstagerrettigheder under hensyntagen til Den Internationale Arbejdsorganisations (ILO's) regler. Blandt de prioriterede foranstaltninger for samarbejde nævnes særskilt (artikel 44) følgende: fremme af menneskelig udvikling, fattigdomsbekæmpelse og bekæmpelse af social udelukkelse; udvikling og modernisering af forholdet mellem arbejdsmarkedets parter, arbejdsvilkårene, den sociale velfærd og jobsikkerhed; prioritering af uddannelses- og træningsprogrammer for socialt udsatte grupper. Aftalen med Chile kan i denne henseende tjene som model i de nuværende forhandlinger med Mercosur.

De grundlæggende arbejdsnormer indgår endvidere i klausulen om menneskerettigheder i bilaterale samarbejdsaftaler. I sin meddelelse om, hvordan Den Europæiske Union kan medvirke til at fremme menneskerettigheder og demokratisering i tredjelande (2), foreslog Kommissionen som led i en politisk dialog drøftelser med partnerlandene om ratificering og praktisk anvendelse af de grundlæggende instrumenter for menneskerettigheder og af andre rettighedsbaserede internationale aftaler (navnlig ILO's konventioner). Kommissionen mener, at respekten for de sociale rettigheder og de grundlæggende arbejdsnormer bidrager til en bæredygtig og retfærdig social og økonomisk udvikling.